## Odluka Ustavnog suda Republike Hrvatske broj: U-IIIA-6731/2010 od 23. ožujka 2011.

### NN 41/2011 (7.4.2011.), Odluka Ustavnog suda Republike Hrvatske broj: U-IIIA-6731/2010 od 23. ožujka 2011.

USTAVNI SUD REPUBLIKE HRVATSKE

992

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Marko Babić, Slavica Banić, Mario Jelušić, Ivan Matija i Aldo Radolović, članovi Vijeća, odlučujući o ustavnoj tužbi koju je podnio I. R. iz B. i H., na sjednici održanoj 23. ožujka 2011. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revx-691/10 (predmet Općinskog građanskog suda u Zagrebu broj: P-Pn-527/07) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

II. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, I. R. iz B. i H., J., M. bb, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 20.900,00 kuna.

IV. Naknada iz točke II. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositelj je 6. prosinca 2010. podnio ustavnu tužbu smatrajući da u parničnom postupku koji se vodio povodom revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Revx-691/10 nije donesena odluka u razumnom roku, čime mu je povrijeđeno njegovo pravo na suđenje u razumnom roku, zajamčeno člankom 29. stavkom 1. Ustava.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog građanskog suda u Zagrebu broj: Pn-527/07 (ranije P-3125/99), utvrdio sljedeće pravnorelevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

Parnični postupak pokrenut je pred Općinskim građanskim sudom u Zagrebu 20. travnja 1999. tužbom podnositelja protiv tuženika, H. o. k. i M. F., radi naknade štete.

Prvo ročište održano je 22. studenog 1999.

Podneskom od 2. prosinca 1999. podnositelj je predložio saslušanje svjedoka.

Dopisom od 23. veljače 2000. Općinski građanski sud u Zagrebu zatražio je od »Croatia osiguranje« pribavljanje podataka vezano za štetni događaj podnositelja.

Podneskom od 15. ožujka 2000. podnositelj je zatražio žurno zakazivanje ročišta.

Podneskom od 4. svibnja 2000. drugotuženik se očitovao na dosadašnji tijek postupka.

Ročišta su zatim održana 4. listopada 2000. i 23. studenog 2000.

Podneskom od 6. prosinca 2000. drugotuženik se očitovao na dosadašnji tijek postupka, a podnositelj podneskom od 12. travnja 2001.

Na ročištu održanom 2. srpnja 2001. sud je saslušao podnositelja i drugotuženika.

Podneskom od 12. studenog 2001. podnositelj požuruje sud na postupanje te traži zakazivanje ročišta.

Sljedeće ročište održano je 4. ožujka 2002.

Rješenjem suda od 15. listopada 2002. određena je nadopuna vještačenja.

Vještak je dostavio nalaz i mišljenje sudu 28. listopada 2002.

Podneskom od 20. studenog 2002. podnositelj je dostavio sudu prijevod liječničke dokumentacije.

Sljedeće ročište održano je 22. siječnja 2003.

Dopisom od 29. siječnja 2004. sud je zatražio od nadležnog osiguravajućeg društva u Saveznoj Republici Njemačkog dostavljanje podataka u svezi štetnog događaja.

Rješenjem od 24. ožujka 2004. sud je pozvao podnositelja da dostavi ovjereni prijevod na njemački jezik dopisom od 29. siječnja 2003., čemu je udovoljeno 21. travnja 2004.

Dopisom od 23. travnja 2004. sud je zatražio od Ministarstva pravosuđa međunarodnu pravnu pomoć dostavljanja pismena u Saveznu Republiku Njemačku.

Dopisom od 29. lipnja 2004. Generalni konzulat Republike Hrvatske u Frankfurtu obavijestio je sud da priloženom nedostaje bitan dio spisa (preslika isplatnice).

Dopisom od 10. rujna 2004. sud je ponovno, uz prilaganje preslike isplatnice, zatražio međunarodnu pravnu pomoć dostavljanja pismena.

Sljedeće ročište održano je 20. rujna 2005.

Dopisom od 26. rujna 2005. sud je zatražio od Ministarstva pravosuđa međunarodnu pravnu pomoć dostavljanja poziva za svjedoka u Bosni i Hercegovini.

Podneskom od 4. listopada 2005. podnositelj je precizirao tužbeni zahtjev.

Na ročištu održanom 7. prosinca 2005. proveden je dokaz saslušanja svjedoka.

Nakon održanog ročišta 21. prosinca 2005. zaključena je glavna rasprava i donijeta presuda.

Protiv prvostupanjske presude drugotuženik je 9. ožujka 2006. podnio žalbu, a podnositelj 16. ožujka 2006.

Rješenjem Županijskog suda u Zagrebu broj: Gžn-1491/06-2 od 21. studenog 2006. ukinuta je prvostupanjska presuda i predmet vraćen sudu prvog stupnja na ponovni postupak.

Postupak se nastavio voditi pred Općinskim građanskim sudom u Zagrebu pod brojem Pn-527/07.

Podneskom od 3. travnja 2007. prvotuženik se očitovao na dosadašnji tijek postupka.

Podneskom od 3. srpnja 2007. podnositelj je specificirao tužbeni zahtjev.

Podnescima od 21. studenog 2007. i 28. siječnja 2008. podnositelj požuruje sud na postupanje te traži zakazivanje ročišta.

Ročišta su održana 4. ožujka 2008. i 17. ožujka 2008. te je zaključena glavna rasprava i donijeta prvostupanjska presuda.

Protiv prvostupanjske presude drugotuženik i podnositelj su 13. listopada 2008. podnijeli žalbe, a prvotuženik 14. listopada 2008.

Podneskom od 2. srpnja 2009. podnositelj je požurio sud na postupanje te zatražio da se spis zajedno sa žalbama dostavi drugostupanjskom sudu na postupanje.

Presudom Županijskog suda u Zagrebu broj: Gžn-4137708-2 od 28. travnja 2009. potvrđena je prvostupanjska presuda.

Protiv drugostupanjske presude podnositelj i prvotuženik su 6. listopada 2009. izjavili reviziju.

Postupak se povodom revizije vodi pred Vrhovnim sudom Republike Hrvatske pod brojem Revx-691/10.

Ustavna tužba podnijeta je 6. prosinca 2010.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Postupak pred Općinskim građanskim sudom u Zagrebu pokrenut je 20. travnja 1999.

U trenutku zaprimanja ustavne tužbe, predmet se po reviziji nalazio pred Vrhovnim sudom pod brojem: Revx-691/10.

Ustavni sud utvrđuje da je postupak u razmatranom pravnorelevantnom razdoblju trajao ukupno jedanaest (11) godina, jedanaest (11) mjeseci i tri (3) dana.

4.2. POSTUPANJE NADLEŽNOG SUDA

Postupak se tijekom razmatranog pravnorelevantnog razdoblja u dva navrata vodio pred prvostupanjskim sudom, s time da je postupak pred tim sudom trajao preko šest godina, a nakon ukidajuće drugostupanjske presude nešto više od jedne godine.

Postupak pred drugostupanjskim sudom, koji je postupao ažurno, također se vodio u dva navrata. U trenutku podnošenja ustavne tužbe postupak se povodom revizije vodi pred Vrhovnim sudom Republike Hrvatske.

4.3. PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe nije doprinio duljini trajanja postupka, već je, naprotiv, u nekoliko navrata požurivao sud na postupanje.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju radi o složenijem predmetu, jer su se pojedina pismena trebala dostavljati diplomatskim putem, što je usporavalo rad suda na konkretnom predmetu.

OCJENA USTAVNOG SUDA

5. Ustavni sud utvrđuje da se postupak u pravnorelevantnom razdoblju vodio u trajanju više od jedanaest godina. Iako se u konkretnom slučaju radi o složenijoj sudskoj pravnog stvari, Ustavni sud ocjenjuje da ta okolnost nikako ne opravdava duljinu postupka u trajanju preko jedanaest godina. Stoga, Ustavni sud utvrđuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-6731/2010

Zagreb, 23. ožujka 2011.

USTAVNI SUD REPUBLIKE HRVATSKE

Predsjednik Vijeća
Antun Palarić, v. r.

Odluka, NN 41/2011-992